
Víziközmű intézmény vezetője

A jelenléti ív a jegyzőkönyv mellékletét képezi. 

Gergely Zoltán polgármester: Megnyitja az ülést, köszönti a megjelenteket. Megállapítja, hogy a Képviselő-testület határozatképes, Dr. Olajos Gyula képviselő jelezte távollétét. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 
Napirendnek a meghívóban szereplő pontokat javasolja, melyek a következők:

1./Parlagfű-mentesítési akció szervezésére pályázat benyújtása
2./ Az 1/2012. (II. 10.) önkormányzati rendelet módosítása

3./ A 11/2006. (IV. 28.) önkormányzati rendelet módosítása

4./ A 4/2007. (III. 30.) önkormányzati rendelet módosítása

5./ A Roma Nemzetiségi Önkormányzattal kötött együttműködési megállapodás jóváhagyása

6./ Strandfürdő előtti kerítés felújítása és a 172/2011. (X. 13.) határozat módosítása

7./ Az Árokszállási Nyárral kapcsolatos pályázat költségiről és a 173/2011. (X. 13.) határozat módosítása

8./ Pályázat benyújtása óvodafejlesztésre

9./ A Dobó úti óvoda létrehozásáról és a Gyóni úti óvoda megszüntetéséről

10./ Pénzügyi és Városfejlesztési Bizottság beszámolója ingatlan eladásról

11./ Egyebek

Megállapítja, hogy a Képviselő-testület a napirenddel egyhangúlag, nyolc igen szavazattal, ellenvélemény, tartózkodás nélkül egyetértett.
79/2012. (V. 21.) határozat:

/Napirendi pontok elfogadásáról/
Jászárokszállás Város Önkormányzatának Képviselő-testülete a 2012. május 21-ei soron kívüli ülés napirendi pontjait egyhangúlag elfogadta. 

1. napirend: Parlagfű-mentesítési akció szervezésére pályázat benyújtása

Gergely Zoltán polgármester: A Megyei Önkormányzat által meghirdetett pályázati kiírás szerint amennyiben a résztvevő önkormányzat vállalja a parlagfű-mentesítéshez szükséges eszközök megvásárlását, akkor a felmerülő költségek 75%-át megyei forrásból biztosítják és a saját forrás 25%-ot jelent. Jászárokszállás az elmúlt években is sikeresen pályázott, a Víziközmű intézmény vásárolta meg az eszközöket, melyekkel a parlagfű irtásról gondoskodtak. A mostani kiíráson 500.000,- Ft összegben pályáznak, 375.000,- Ft támogatáshoz 125.000,-Ft önerőt biztosítanának. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a pályázat benyújtását. 

Gergely Zoltán polgármester: Megállapítja, hogy további kérdés, vélemény nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

80/2012. (V. 21.) határozat:

/Parlagfű-mentesítési akció szervezéséhez pályázat benyújtásáról/
Jászárokszállás Város Önkormányzata pályázatot nyújt be a Jász-Nagykun-Szolnok Megyei Önkormányzat pályázati felhívására parlagfű-mentesítési akció szervezéséhez támogatási forrás elnyerésére. A projekt célja a település üdülőövezetének, parkjainak, közösségi találkozóhelyeinek és a Gyöngyös-patak partjának mentesítése a parlagfűtől, valamint az ehhez szükséges eszközök és védőfelszerelések beszerzése.

Az Önkormányzat az 500.000 Ft-tal előirányzott fejlesztés megvalósulási költségéhez 125.000 Ft-ot, azaz Egyszázhuszonötezer forintot saját forrásként a város költségvetésében biztosít.

Források:

- A pályázaton elnyerhető támogatás:      75 %   

                     375.000 Ft

- Saját forrás                                           25 %                                   125.000 Ft

Források összesen:                                                                           500.000 Ft

A Képviselő-testület felhatalmazza a Polgármestert a pályázat benyújtására és a szükséges nyilatkozatok aláírására.

Határidő: 2012. május 21.

Felelős:  Polgármester

Erről értesül:  
1./ Jász-Nagykun-Szolnok Megyei Önkormányzati Hivatal 5000  
 


Szolnok, Kossuth L. út 2. /pályázatban/




2./ Műszaki Iroda Helyben




3./ Pénzügyi Iroda Helyben




4./ Irattár.

2. napirend: Az 1/2012. (II. 10.) önkormányzati rendelet módosítása

Gergely Zoltán polgármester: Az 1/2012. (II. 10.) önkormányzati rendelet módosításának beajánlására felkéri Dr. Gábris Emese jegyzőt. 
Dr. Gábris Emese jegyző: Az államháztartásról szóló törvény 34. §-a indokolja a költségvetési rendelet módosítását, amit a Víziközmű intézménynél jelentkező többletfeladatok finanszírozása, kistraktor beszerzése tesz szükségessé, valamint átvezetésre került a rendeletben a pénzmaradvány felosztása is. A változásokat a bevételi oldalon az 1. számú, a kiadási oldalon a 2. számú melléklet tartalmazza. Kéri a rendelettervezet megvitatását és az esetleges módosításokkal történő elfogadását. 

Gergely Zoltán polgármester: Felkéri Jakus Józsefet, a Víziközmű intézmény vezetőjét, hogy indokolja a beszerzés szükségességét. 

Jakus József Víziközmű vezetője: A Víziközmű intézmény látja el a városüzemeltetést. A téli síkosság-mentesítésnél a Rába kistraktort veszik igénybe, a kerékpárút tisztítását végzik el vele. A kistraktort 1982-ben vásárolták meg, ebben az évben az utolsó hótakarítási napon leállt a motorja, a szakszervíz szerint fődarab cserére van szükség, 500.000,- Ft-os árajánlatot kaptak erre. A javítás már nem megoldás, két éve a futómű rész felújítása 600.000,- Ft-ba került. Kéri a Képviselő-testület hozzájárulását az új kistraktor megvásárlásához, mellyel télen a hóeltakarítást, nyáron a fűnyírást is végezhetnék a szükséges területeken. 
Gergely Zoltán polgármester: Az új, kínai gyártmányú kistraktor 3.090.000,- Ft + ÁFA összegbe kerül. Egy nevesebb márkájú jármű ára két-háromszorosa volna, ez a célnak megfelel, nagymértékben megkönnyítené a Víziközmű munkáját. A költségvetés tartalékalapjából 1,6 millió forint biztosítását kéri az intézmény, a többit kigazdálkodja az év folyamán. Megállapítja, hogy a Pénzügyi Iroda részéről nincs kiegészítés. 

Petró Géza képviselő: A Pénzügyi és Városfejlesztési Bizottság egyhangúlag egyetértett a költségvetési rendelet módosításával, közvetett módon támogatja a kistraktor vásárlását is. 
Gergely Zoltán polgármester: Megadja a szót Csomor János képviselőnek. 

Csomor János képviselő: A kistraktor sokat segített a többi intézménynél is a téli csapadék eltakarításában. A pénzmaradvány átcsoportosításáról már korábban is szó volt, az intézmény több éve szorgalmazza a kistraktor felújítását, cseréjét. Elfogadásra javasolja a rendelettervezetet. 

Gergely Zoltán polgármester: Megállapítja, hogy nincs több hozzászólás. Szavazásra bocsátja az előterjesztést. Megállapítja, hogy a Képviselő-testület a rendeletmódosítást egyhangúlag, nyolc igen szavazattal, ellenvélemény és tartózkodás nélkül elfogadta és megalkotta az alábbi rendeletet:
Jászárokszállás Város Önkormányzata Képviselő-testületének 19/2012. (V. 22.) önkormányzati rendelete az Önkormányzat 2012. évi költségvetéséről szóló 1/2012. (II. 10.) önkormányzati rendelet módosításáról
A rendelet a jegyzőkönyv mellékletét képezi. 

3. napirend: A 11/2006. (IV. 28.) önkormányzati rendelet módosítása

Gergely Zoltán polgármester: A 11/2006. (IV. 28.) rendelet módosításának ismertetésére felkéri Dr. Gábris Emese jegyzőt. 
Dr. Gábris Emese jegyző: A rendelet az önkormányzati lakások bérletéről szól. Két helyiség kedvezményes bérleti díja miatt válik szükségessé a rendeletmódosítás. A Kossuth utca 16. szám alatti ingatlan, a volt óvodaépület egyik 50 m2 nagyságú termét kívánja bérbe venni Ács Adrienn, ahol sportórákat szeretne tartani. A helyiség bérleti díjaként havonta bruttó 20.000,-Ft-ot tudna fizetni. A másik helyiség az Árpád tér 1. szám alatt található 30 m2 nagyságú helyiség, melyet eddig is a Jobbik Magyarországért Mozgalom Jászárokszállási Alapszervezete bérelt kedvezményes áron, bruttó 10.000,- Ft-/hó összegért. Az alapszervezetnél képviselőváltás történt, ezért a bérleti szerződést módosítani kell, illetve tekintettel az ÁFA-emelésre, javasolja a bérleti díj 10.000,- Ft+ÁFA összegben történő megállapítását, tehát 12.700,- Ft lenne havonta. A két kedvezményes bérleti díj 2012. június 1. napján lépne hatályba. Kéri a rendelettervezet megvitatását és elfogadását. 

Gergely Zoltán polgármester: A bérleti díjak a Víziközmű bevételét képezik, a rezsiköltségeket mindkét helyiségnél a bérlők fizetik. A Kossuth úti óvoda kezelése az általános iskolától a Víziközmű intézményhez kerül át. 
Petró Géza képviselő: A Pénzügyi és Városfejlesztési Bizottság egyhangúlag támogatta a rendeletmódosítást. 

Gergely Zoltán polgármester: Megadja a szót Kovácsné Tősér Zsuzsanna képviselőnek. 

Kovácsné Tősér Zsuzsanna képviselő: A Kossuth u. 16. szám alatti ingatlanon a téli hónapokban hogyan oldják meg a fűtést és a vízszolgáltatást? Vagy addig véget ér a bérleti idő?

Gergely Zoltán polgármester: Mivel a radiátorokat már leszerelték az épületből, fűteni nem lehet, a bérleti jogviszony nagyjából októberig tartana. 

Jakus József Víziközmű vezetője: Tudomása szerint a bérlő Siesta kályhával szeretné fűteni azt a helyiséget. 

Gergely Zoltán polgármester: Ezzel a kérdéssel majd foglalkozniuk kell, amikor aktuálissá válik a fűtés. 

Csomor János képviselő: Az Oktatási, Sport és Ügyrendi Bizottság is véleményezte a rendeletmódosítást, egyhangúlag elfogadásra javasolja. Mivel átmeneti időszakot jelölt meg a bérlő, a távlati tervek még nem ismertek. A radiátorokat már korábban leszerelték, a rendszerben nincs víz sem, jelenleg nem alkalmas fűtésre. 

Gergely Zoltán polgármester: Megállapítja, hogy további hozzászólás nincs. Szavazásra bocsátja az előterjesztést. Megállapítja, hogy a Képviselő-testület a rendeletmódosítást egyhangúlag, nyolc igen szavazattal, ellenvélemény és tartózkodás nélkül elfogadta, és megalkotta az alábbi rendeletet:

Jászárokszállás Város Önkormányzata Képviselő-testületének 20/2012. (V. 22.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) rendelet módosításáról

A rendelet a jegyzőkönyv mellékletét képezi. 

4. napirend: A 4/2007. (III. 30.) önkormányzati rendelet módosítása

Gergely Zoltán polgármester: Az SZMSZ-ről szóló 4/2007. (III. 30.) rendelet módosításának ismertetésére felkéri Dr. Gábris Emese jegyzőt. 
Dr. Gábris Emese jegyző: Az Önkormányzat egyes szakfeladatainak törzskönyvi nyilvántartásból való törléséről döntött a Képviselő-testület az előző ülésén. A Magyar Államkincstár részére megküldésre került a módosítás, aki hiánypótlási felhívást adott ki, melyben leírta, hogy tekintettel arra, hogy az Önkormányzat nem rendelkezik alapító okirattal, az alaptevékenységéhez kapcsolódó szakfeladatokat belső szabályzatban, SZMSZ-ben szükséges rögzíteni. Ezeket tartalmazná az SZMSZ egy új melléklete, amely a rendelettervezetben leírásra került. Ebben az Önkormányzat által végzett szakfeladatok vannak felsorolva, illetve a 4. számú függelék került aktualizálásra, mely a hatályos önkormányzati rendeleteket sorolja fel. Az időközben hatályon kívül helyezett rendeleteket töröltük és az újonnan meghozottakkal pedig kiegészítettük a függeléket. 
Csomor János képviselő: Az Oktatási, Sport és Ügyrendi Bizottság véleményezte a rendeletmódosítást és egyhangúlag elfogadásra javasolta. 
Gergely Zoltán polgármester: Megállapítja, hogy további hozzászólás nincs. Szavazásra teszi fel az előterjesztést. 
Megállapítja, hogy a Képviselő-testület a rendeletmódosítást egyhangúlag, nyolc igen szavazattal, ellenvélemény és tartózkodás nélkül elfogadta és megalkotta az alábbi rendeletet:

Jászárokszállás Város Önkormányzata Képviselő-testületének 21/2012. (V. 22.) önkormányzati rendelete a Szervezeti és Működési Szabályzatról szóló 4/2007. (III. 30.) önkormányzati rendelet módosításáról

A rendelet a jegyzőkönyv mellékletét képezi. 

5. napirend: A Roma Nemzetiségi Önkormányzattal kötött együttműködési megállapodás jóváhagyása
Gergely Zoltán polgármester: A Roma Nemzetiségi Önkormányzattal kötött együttműködési megállapodás jóváhagyása napirendi pont ismertetésére felkéri Dr. Gábris Emese jegyzőt. 

Dr. Gábris Emese jegyző: A 2011. november 24-ei ülésen került elfogadásra a Cigány Kisebbségi Önkormányzattal kötött megállapodás. Azóta január 1-jével hatályba lépett az új Áht., Ávr. és az új, nemzetiségek jogairól szóló törvény, amely előírja az önkormányzatoknak, hogy az eddig hatályban lévő együttműködési megállapodásokat június 1-ig kötelesek felülvizsgálni és újrakötni. A jogszabályi változás legfontosabb pontjai: a Cigány Kisebbségi Önkormányzat elnevezése Roma Nemzetiségi Önkormányzatra változott, a nemzetiségi önkormányzat költségvetése már nem része a helyi önkormányzaténak, a költségvetéssel kapcsolatos különböző feladatokat változatlanul a Polgármesteri Hivatalnak kell ellátnia. A törvény részletesen szabályozza, miket kell szerepeltetni az együttműködési megállapodásban. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést. Megerősítést nyert, hogy az államháztartási törvény végrehajtási rendeletéből adódó módosításokat kellett átvezetni. A bizottság egyhangúlag elfogadásra javasolta az előterjesztést. 
Gergely Zoltán polgármester: Megállapítja, hogy nincs további kérdés, vélemény. Szavazásra bocsátja az előterjesztést. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot: 

81/2012. (V. 21.) határozat:

/Jászárokszállás Város Roma Nemzetiségi Önkormányzatával kötött együttműködési megállapodás jóváhagyásáról/

Jászárokszállás Város Önkormányzatának Képviselő-testülete Jászárokszállás Város Roma Nemzetiségi Önkormányzatával a nemzetiségek jogairól szóló 2011. évi CLXXIX. törvény  159.§ (3) bekezdésében foglalt felhatalmazás alapján kötött, a határozat mellékletét képező együttműködési megállapodást jóváhagyja.

Egyidejűleg felhatalmazza Gergely Zoltán polgármestert az együttműködési megállapodás aláírására.

Felelős: Gergely Zoltán polgármester, Oláh Pál RNÖ elnök

Határidő: 2012. június 01.

Erről értesül:      1./ Roma Nemzetiségi Önkormányzat 5123 Jászárokszállás, 

         Móczár A. tér 5.

                           2./ Jászárokszállás Város Jegyzője Helyben


        
      3./ Pénzügyi Iroda Helyben


          
      4./ Irattár.

6. napirend: Strandfürdő előtti kerítés felújítása és a 172/2011. (X. 13.) határozat módosítása

Gergely Zoltán polgármester: A strandfürdő előtti kerítés felújításáról és a 172/2011. (X. 13.) határozat módosításáról szóló előterjesztés szerint a LEADER Programban a strandfürdő előtti parkoló és az Örsi út felőli kerítésének felújítását tervezték. Az önrész 10.725.000,- Ft lett volna, de a bíráló bizottság a parkolóval kapcsolatban úgy ítélte meg, hogy azt más forrásból kell megvalósítani, így annak megépítését nem támogatta. A kerítés felújítására 675.840,- Ft támogatást hagyott jóvá, melyhez kapcsolódóan hamarosan megkötik a szerződést. Hatvan százalékos támogatottságú pályázat, így 450.560,- Ft-ot kell önerőként hozzátenni a költségekhez. A strand Fürdő utcai kerítésénél már folyamatban van az építkezés, saját erőből történik a kivitelezés. A módosítás az önrész csökkentéséről szól.
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta. 

Gergely Zoltán polgármester: Megadja a szót Csomor János képviselőnek. 

Csomor János képviselő: Örömteli esemény, hogy a stranddal kapcsolatban legalább a kerítés felújítására sor kerül. Az előző időszakban a teljes parkoló felújítására volt egy sikeres pályázat, mely sajnos nem valósult meg, mivel az akkori képviselő-testület több tagja nem támogatta. A határozati javaslatot elfogadásra javasolja. 

Gergely Zoltán polgármester: A termálfürdő felújítása elmaradásával kapcsolatban nagyon sok megkeresés érkezik. A stranddal kapcsolatban számos pályázatot benyújtottak, melyet forráshiányra hivatkozva elutasítottak vagy azzal az indokkal, hogy nyolcvan-százmillió forintos összegekre nem szeretnék felosztani az európai uniós támogatásokat. Megdöbbentőnek találja, hogy az egyik kiíráson, melyen forráshiány miatt utasították el a pályázatot, nem sokkal később két környékbeli strandfürdő nyolcszázmillió, illetve egymilliárd forintot nyert. A pályázatokat továbbra is figyelemmel kísérik, de szilárd elhatározásuk szerint még júniusban közbeszerzést írnak ki és szeptembertől az idősek medencéjének felújítását pályázati támogatás nélkül is megkezdik. Erre fedezetet nyújt egy 4,5 hektáros ipari parki terület értékesítéséből származó bevétel, mely a hónap végéig az önkormányzathoz kerül. 

Visszásnak tartja a pályázati pénzelosztást, mivel Jászárokszállásra strandolni a kisemberek járnak. Azoktól az emberektől veszi el a strandolás lehetőségét, akik a 800,-Ft-ot még ki tudják fizetni, de ennél magasabb árat már nem tudnak vállalni. A magas benzinárak azt is befolyásolják, hogy az emberek milyen messzire utaznak egy-egy fürdőhelyért. A város északi irányból az első melegvizű termálfürdővel rendelkező település a Mátrát követően. Ezért szeretnék olyan léptékkel fejleszteni a fürdőt, amely a későbbiekben megtérül. A következő lépésben megvalósítható élménymedencére is engedélyes tervekkel rendelkezik a város. Tavasszal már kiírták a közbeszerzési eljárást, de irreálisan magas árajánlatok érkeztek, ezért a Képviselő-testület eredménytelennek nyilvánította az eljárást. 

Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény, tartózkodás nélkül elfogadta a javaslatot és meghozta az alábbi határozatot:

82/2012. (V. 21.) határozat:

/A Strandfürdő előtti kerítés felújításáról és a 172/2011. (X.13.) határozat módosításáról/

Jászárokszállás Város Önkormányzatának Képviselő-testülete a 172/2011. (X.13.) határozatát az alábbiak szerint módosítja:

Jászárokszállás Város Önkormányzata pályázatot nyújtott be a Mezőgazdasági és Vidékfejlesztési Hivatal pályázati felhívására „az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához nyújtandó támogatások igénylésére”.

Jászárokszállás Város Önkormányzata pályázatának célja a Strandfürdő előtti kerítés felújítása.

A tervezett fejlesztés megvalósulási költsége: 1.126.400 Ft.

A pályázaton elnyert támogatás: 675.840 Ft

Az Önkormányzat az 1.126.400 Ft-tal előirányzott fejlesztés megvalósulási költségéhez 450.560 Ft-ot, azaz Négyszázötvenezer-ötszázhatvan forintot saját forrásként a város költségvetésében biztosít a következők szerint:

Források:

- A pályázaton elnyerhető támogatás:   60 %                                            675.840 Ft

- Saját forrás                                        40 %                                            450.560 Ft

Források összesen:                               100%                                         1.126.400 Ft

Jászárokszállás Város Önkormányzata költségvetése terhére biztosítja a pályázatban megjelölt beruházás megvalósításához szükséges 450.560 Ft önerőt.

Felelős:  polgármester

Határidő: folyamatos
Erről értesül:       1./ Polgármester Helyben

2./ Polgármesteri Hivatal Pénzügyi Irodája H.

3./ Polgármesteri Hivatal Műszaki Irodája H.

4./ Irattár
7. napirend: Az Árokszállási Nyárral kapcsolatos pályázat költségeinek és a 173/2011. (X. 13.) határozat módosítása
Gergely Zoltán polgármester: Az Árokszállási Nyárral kapcsolatos pályázatot részben támogatta a LEADER-csoport, 3.451.518,-Ft-ot ítélt meg a LEADER Programban a birkafőző verseny és a kapcsolódó programok lebonyolítására. Az eredeti 920.000,- Ft-os saját forrást emiatt 1.148.482,- Ft-ra javasolja megemelni, hogy a programokat eredeti terveikben szerepelve megvalósíthassák. Tavaly közel száznegyven fő vett részt a versenyben, nagyon nagy az érdeklődés idén is. 
Petró Géza képviselő: A Pénzügyi és Városfejlesztési Bizottság egyhangúlag támogatta a határozati javaslatot. 

Gergely Zoltán polgármester: Az Ipari Park szinte valamennyi cége támogatja a rendezvényt, a kiosztandó díjakat eddig is ezek a cégek, illetve a Kossuth Zrt. és a Takarékszövetkezet biztosította. 

Megállapítja, hogy további kérdés, vélemény nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

83/2012. (V. 21.) határozat:

/Az Árokszállási Nyár rendezvénysorozat megrendezésére benyújtott pályázat költségeiről és a 173/2011. (X.13.) határozat módosításáról/

Jászárokszállás Város Önkormányzatának Képviselő-testülete a 173/2011. (X.13.) határozatát az alábbiak szerint módosítja:

Jászárokszállás Város Önkormányzata pályázatot nyújtott be a Mezőgazdasági és Vidékfejlesztési Hivatal pályázati felhívására „az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához nyújtandó támogatások igénylésére.”

Jászárokszállás Város Önkormányzata pályázatát 2011. november 11-én benyújtotta, amelynek célja a hagyományos Árokszállási Nyár rendezvénysorozat megrendezése.

A tervezett program megvalósulási költsége: 4.600.000 Ft.

A pályázaton elnyert támogatás: 3.451.518 Ft.

Az Önkormányzat a 4.600.000 Ft-tal előirányzott program megvalósulási költségéhez 1.148.482 Ft-ot, azaz Egymillió-egyszáznegyvennyolcezer-négyszáznyolcvankettő forintot saját forrásként a város költségvetésében biztosít a következők szerint:

Források:

- A pályázaton elnyerhető támogatás:                     75 %                                        3.451.518 Ft

- Saját forrás                                                            25 %                                        1.148.482 Ft

Források összesen:                                               100%                                       4.600.000 Ft

Jászárokszállás Város Önkormányzata költségvetése terhére biztosítja a pályázatban megjelölt program megvalósításához szükséges 1.148.482 Ft önerőt.

Felelős:  polgármester

Határidő: folyamatos

Erről értesül:         1./ Polgármester Helyben

  2./ Polgármesteri Hivatal Pénzügyi Irodája H.

  3./ Polgármesteri Hivatal Műszaki Irodája H.

  4./ Irattár

8. napirend: Pályázat benyújtása óvodafejlesztésre

Gergely Zoltán polgármester: Pályázati lehetőség jelent meg óvodafejlesztéssel kapcsolatban. Minden ellátási helyen ötmillió forint értékben lehet fejlesztést véghezvinni. Intézmények szolgáltatási színvonalának növelésére, képzések, továbbképzések, tréningek, szülő-nevelő találkozók szervezésére és eszközök beszerzésére lehet pályázni. A Lehel úti óvoda és a Dobó úti óvoda részvételével szeretnének pályázni. Önrészt nem kell biztosítani, a pályázat elkészítését a Széchenyi Általános Iskola vezetése vállalta, mert ebben már nagy gyakorlatuk van. Június 2-tól lehet a pályázatokat benyújtani, ennek érdekében is került sor a soron kívüli testületi ülésre. A beadási határidő harminc nap, de a kiírás szerint, ha a keret betelik, a pályázatot lezárják. A Képviselő-testület hozzájárulása szükséges a pályázati anyag benyújtásához. 
Petró Géza képviselő: A Pénzügyi és Városfejlesztési Bizottság tárgyalta az előterjesztést és egyhangúlag támogatta a határozati javaslatot. 

Gergely Zoltán polgármester: Megadja a szót Csomor János képviselőnek. 

Csomor János képviselő: Az elmúlt időszakban sokszor volt szó a nevelési intézmény pályázatairól, most újabb tízmillió forint elnyerésére van lehetőség. Három hasonló pályázatot nyújtottak már be, melyek összértéke hatvannégymillió forint volt és sikeresen pályáztak mindegyik esetben. Ez a pályázat lehetővé teszi, hogy az új óvodaépületben a csoportszobák berendezéseinek fejlesztése megtörténjen. Számos olyan tevékenység megszervezésére lehetőséget ad, mely az intézmény nevelési programjában szerepel. Fontos, hogy mindkét óvodai ellátási helyen lehetőséget ad a fejlesztésre. Szeretnék az elsők között beadni a pályázatot, hogy további fejlesztéseket valósítsanak meg mindkét óvodaintézményben. Kéri  Képviselő-testület támogatását. 
Gergely Zoltán polgármester: Megállapítja, hogy további hozzászólás nincs. Önrészt nem igényel a pályázat, de testületi határozat szükséges a pályázat benyújtásához. Szavazásra teszi fel a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

84/2012. (V. 21.) határozat:

/Óvodafejlesztési pályázat benyújtásáról/

Jászárokszállás Város Önkormányzata pályázatot nyújt be a Nemzeti Fejlesztési Ügynökség által az Új Széchenyi Terv keretében meghirdetett kiírásra óvodai nevelés fejlesztésére, amelynek célja az, hogy az óvoda a támogatás segítségével optimális személyi és tárgyi feltételeket tudjon biztosítani a kisgyermekek számára személyiségük kibontakoztatásához.

Jászárokszállás Város Önkormányzatának célja az óvodai dolgozók számára szükséges nevelési kompetenciák megszerzésének biztosítása és eszközök beszerzése.

Az Önkormányzat a 10.000.000 Ft-tal előirányzott fejlesztés megvalósítását vállalja az alábbi forrásösszetétel szerint.

Források:

- A pályázaton elnyerhető támogatás:                      100 %                                    10.000.000 Ft

- Saját forrás                                                               0 %                                                      0 Ft

Források összesen:                                                                                                10.000.000 Ft

A Képviselő-testület felhatalmazza a Polgármestert a pályázat benyújtására és a szükséges nyilatkozatok aláírására.

Határidő: 2012. június 30.

Felelős: Polgármester

Erről értesül:  1./ ESZA Társadalmi Szolgáltató Nonprofit Kft. 1385 Budapest, Pf.: 818. 


/pályázatban/



  2./ Műszaki Iroda Helyben



  3./ Pénzügyi Iroda Helyben



  4./ Irattár.

9. napirend: A Dobó úti óvoda létrehozásáról és a Gyóni úti óvoda megszüntetéséről

Gergely Zoltán polgármester: A Dobó úti óvoda létrehozásáról és a Gyóni úti óvoda megszüntetéséről szóló előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: Az Önkormányzat beruházásában elkészült az új Dobó úti óvodaépület. Ebben az óvodai nevelést 2012. augusztus 21. napjától tervezik elindítani és ezzel egyidejűleg a Gyóni úti óvodában augusztus 31. napjával megszűnne az óvodai nevelés-oktatás. A közoktatási törvény szabályozza az intézmények létesítésével, megszüntetésével kapcsolatos rendelkezéseket. Mivel a településen az óvodák a Széchenyi István Általános Iskola, Óvoda és Zeneiskola telephelyeként működnek, ezért a Jász-Nagykun-Szolnok Megyei Kormányhivatal Oktatási Főosztályával folytatott egyeztetés és a közoktatási törvény rendelkezéseinek egybevetéséből megállapítható, hogy a Dobó úti és a Gyóni úti óvoda nem önálló közoktatási intézmény, nem is rendelkeznek külön OM azonosítóval. Így a közoktatási törvényben előírt hosszadalmas véleményeztetési eljárásokat nem szükséges lefolytatni, hanem ezen telephelyek bejegyzéséhez és törléséhez elegendő módosítani az iskola alapító okiratát, és ez a módosítás átvezetésre kerül a törzskönyvi nyilvántartáson. 
Ez a Dobó úti óvodaépületnél már tavaly decemberben megtörtént, a Gyóni úti óvodánál pedig, ha elfogadásra kerül a megszüntetéséről szóló határozati javaslat, akkor a júniusi testületi ülésre állítják össze az alapító okirat módosítását és intézhetőek a telephely törlésével kapcsolatos további feladatok. 
Gergely Zoltán polgármester: Egyetlen dajkát, nevelőt nem bocsátanak el, mindenkit foglalkoztatni tudnak. Mivel nagyon sok jelentkező van az óvodánál, ezért egy csoporttal többet kell indítani. Az eddigi tíz csoport helyett tizenegy csoporttal fog működni a két óvoda. A Lehel úti óvodában hét csoport, a Dobó úti óvodában négy csoport fog működni, mely több mint háromszáz gyereket jelent. Nagyon fontos, hogy a szülők a gyerekeket jó körülmények között tudhassák, ezért továbbra is folyamatosan fejleszteni fogják ezeket az intézményeket. Csomor János képviselőnek adja meg a szót. 

Csomor János képviselő: Amellett, hogy egy óvoda megszüntetéséről szól a határozat, egy másik óvodában a csoportok bővítését szolgálja ez az előterjesztés. A jelenlegi épület nagyon szűkös elhelyezést jelent kilencven gyermek számára, míg az új óvodaépület százhúsz gyermek elhelyezésére ad lehetőséget. Nagyon szép környezetben, a legkorszerűbben felszerelt csoportszobák, kiszolgáló helyiségek, szép és biztonságos udvari játékok várják a gyerekeket. Az idei évben már nyolcvan gyermeket írattak be, az előző évhez képest négy-öt fővel többet és az év során még bővülés várható. A változás tizenkét-tizenöt gyermeket fog érinteni a Lehel úti óvodából, akiket korábban a Gyóni úti óvoda szűkössége miatt kellett átirányítani. Örvendetes, hogy abban a körzetben biztonságosan százhúsz gyermeket tudnak elhelyezni. Az Oktatási, Sport és Ügyrendi Bizottság egyhangúlag elfogadásra javasolta a határozatot. 
Petró Géza képviselő: A Pénzügyi és Városfejlesztési Bizottság is egyhangúlag támogatta a javaslatot. 

Gergely Zoltán polgármester: Kovácsné Tősér Zsuzsanna képviselőnek adja meg a szót. 

Kovácsné Tősér Zsuzsanna képviselő: 2002 őszén képviselőjelöltként a Dobó úti iskolaépületben volt egy meghallgatáson, és azóta is nagyon sokat lobbizott azért, hogy ez az épület oktatási célú hasznosítású legyen, amelyre ismét sor került. Nagy örömmel vette tudomásul, hogy ez az épület megújult, gyönyörű épület. Biztos, hogy menet közben lesznek olyan dolgok, melyek javításra szorulnak, de összességében egy nagyon szép épületet kaptak, mellyel sok árokszállásinak nagy álma teljesülhet. Egy kis központ alakulhat ki, megújulhat egy bolt, parkolási lehetőség lesz, a szülők pedig biztosan szívesen fogják ebbe az intézménybe vinni a gyermekeiket. Egy évtizedes álom vált valóra, és mivel oktatási intézmény, talán még kisiskolások számára is lesz ott hely. 
Gergely Zoltán polgármester: Megadja a szót Gergely Béláné képviselőnek. 

Gergely Béláné képviselő: Vétek lett volna, hogy ha az épület adta lehetőségekből nem hozták volna ki a maximumot a pályázat során. Jászárokszállás elmondhatja magáról azt, hogy egy nevelési-oktatási intézményt avathat és tudhat ennyi kisgyermeket a legkorszerűbb körülmények között. A nevelési év kezdete előtt az önkormányzat tarthatna egy virtuális sétát az óvodában, amellyel a televízión keresztül részletesen be lehetne mutatni a lakosságnak az óvodaépületet, berendezéseit, felszereléseit, hogy a szülők már előre láthassák, hogy a gyermekek jó körülmények közé kerülnek. 

Gergely Zoltán polgármester: Augusztus 21-től a próbaüzemet úgy tervezik, hogy mivel a szünet után ilyenkor még kevés gyermek jár óvodába, ötven-hatvan gyermekre számítanak az első két hétben. A dolgozók ezalatt az idő alatt begyakorolhatnak az új épületben. A Gyóni úti óvoda dajkái augusztus 3-tól már az új épületben lesznek, majd augusztus 21-től az összes pedagógus. Az ünnepélyes átadásra augusztus 20-án kerül sor. Szeptember elejétől legalább száz gyermek kezdi meg az évet, a hónap végére pedig mintegy százhúsz gyermekre számítanak. A kivitelezés alatt nagyon sokszor voltak az épületben, minden szükséges dolgot megköveteltek a kivitelezőtől, semmiben nem kötöttek kompromisszumot. Egy olyan épületet alakítottak ki, amely valóban szolgálja majd a gyermekeket. Az udvaron Olaszországból származó játékok vannak, több mint nyolcmillió forint értékben. Összesen százkilencven négyzetméter gumi van a játékok alatt, amely a mostani szabálynak megfelelő és még hatvan négyzetméterrel több is. Az egy méter magasság alatti játékoknál is gumiszőnyeget helyeztek el. Minőségi engedményeket nem tettek. Megállapítja, hogy további hozzászólás nincs. Szavazásra teszi fel a Dobó úti óvoda létrehozásáról szóló előterjesztést. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

85/2012. (V. 21.) határozat:

/Dobó úti óvoda létrehozásáról/

Jászárokszállás Város Önkormányzatának Képviselő-testülete a közoktatásról szóló 1993. évi LXXIX. törvény (továbbiakban Közokt. tv.) 102.§ (2) bekezdés a) pontjában biztosított jogkörében eljárva, a Széchenyi István Általános Iskola, Óvoda és Zeneiskola (székhelye: 5123 Jászárokszállás, Köztársaság tér 15.) önállóan működő és önállóan gazdálkodó költségvetési szerv telephelyeként új óvodát létesít az 5123 Jászárokszállás, Dobó u. 9/A. szám alatt „Dobó úti óvodaépület” néven. Az óvodai nevelés-oktatás elindításának tervezett időpontja: 2012. augusztus 21. napja.

A Képviselő-testület a működés megkezdéséhez, illetve a feladatok ellátásához szükséges személyi és tárgyi feltételeket, valamint a költségvetési fedezetet a 2012. évi költségvetése terhére biztosítja.

A Képviselő-testület megállapítja, hogy a Széchenyi István Általános Iskola, Óvoda és Zeneiskola alapító okiratában, valamint a törzskönyvi nyilvántartásban a Dobó úti óvodaépület, mint új telephely, már bejegyzésre került.

Felelős: Gergely Zoltán polgármester, Dr. Gábris Emese jegyző

Határidő: 2012. július 31.

Erről értesül:    1./ Széchenyi István Általános Iskola 5123 Jászárokszállás, 




Köztársaság tér 15.

               
    2./ Jászárokszállás Város Jegyzője Helyben


              3./ Pénzügyi Iroda Helyben


              4./ Irattár.

Gergely Zoltán polgármester: Szavazásra bocsátja a Gyóni úti óvoda megszüntetéséről szóló határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
86/2012. (V. 21.) határozat:

/A Gyóni úti óvoda megszüntetéséről/

Jászárokszállás Város Önkormányzatának Képviselő-testülete a közoktatásról szóló 1993. évi LXXIX. törvény (továbbiakban Közokt. tv.) 102.§ (2) bekezdés a) pontjában biztosított jogkörében eljárva, a Széchenyi István Általános Iskola, Óvoda és Zeneiskola (székhelye: 5123 Jászárokszállás, Köztársaság tér 15.) önállóan működő és önállóan gazdálkodó költségvetési szerv telephelyeként az 5123 Jászárokszállás, Gyóni u. 4. szám alatt „Gyóni úti óvoda” néven működő intézmény 2012. augusztus 31. napjával való megszüntetését határozza el.

A Képviselő-testület a Gyóni úti óvoda alkalmazottjai közül elbocsátást nem tervez, a munkavállalók továbbra is a Széchenyi István Általános Iskola, Óvoda és Zeneiskola alkalmazásában maradnak.

A Gyóni úti óvodába járó gyermekek óvodáztatása a Lehel úti és a Dobó úti óvodában magasabb színvonalon és jobb feltételekkel megoldott. A szolgáltatás igénybevétele a gyermekeknek és a szülőknek nem jelent aránytalan terhet.

A Képviselő-testület megbízza a jegyzőt a megszüntetéshez szükséges eljárás lefolytatásával, a Széchenyi István Általános Iskola, Óvoda és Zeneiskola alapító okiratából a Gyóni úti óvoda, mint telephely törlésével kapcsolatos eljárás előkészítésével.

Felelős: Dr. Gábris Emese jegyző

Határidő: 2012. július 31.

Erről értesül:     1./  Széchenyi István Általános Iskola 5123 Jászárokszállás, 

Köztársaság tér 15.

                          2./ Jászárokszállás Város Jegyzője Helyben


               3./ Pénzügyi Iroda Helyben


               4./ Irattár.

10. napirend: A Pénzügyi és Városfejlesztési Bizottság beszámolója ingatlan eladásról 

Gergely Zoltán polgármester: Az SZMSZ rendelkezései szerint az ötmillió forint érték alatti ingatlan értékesítés a Pénzügyi és Városfejlesztési Bizottság hatáskörébe tartozik, melyről a következő ülésen az elnök köteles beszámolni a Képviselő-testületnek. Megadja a szót Petró Géza képviselőnek, a Pénzügyi és Városfejlesztési Bizottság elnökének. 
Petró Géza képviselő: Egy önkormányzati tulajdonú beépítetlen terület értékesítéséről szól az előterjesztés. A jászárokszállási 765 helyrajzi számú, 1057 m2 nagyságú terület, mely az Egri utcán található, forgalmi értékbecslő által felértékelt forgalmi értéke bruttó 750,- Ft/m2. 
Ezen az egységáron került értékesítésre. A szerződés július 31-ig megkötésre kerül, a vevő befizette a foglalót. 
Gergely Zoltán polgármester: A szabályoknak megfelelően a vevő a foglalót befizette, ha érkezett volna még ajánlat a mai napon, akkor licitálhatott volna rá, de ilyen jelentkező nem volt. Még több ilyen eladó telek van az Egri utcában. Örömteli, hogy már jelezték, az előző eladott telken megépült a lakóház. Megállapítja, hogy további hozzászólás nincs, a Képviselő-testület egyhangúlag tudomásul vette a Pénzügyi és Városfejlesztési Bizottság határozatát. 
Megállapítja, hogy a napirendi pontok végére értek. További bejelentések megtételére van lehetőség. Kovácsné Tősér Zsuzsanna képviselőnek adja meg a szót. 

Kovácsné Tősér Zsuzsanna képviselő: Kéri, hogy a felújítások számbavételénél a Szent Vince úti épület udvarára különös gonddal figyeljenek. A nyár folyamán mindenképpen rendbe kellene tenni a területet. Ma a széltől felszálló por rendkívül zavaró volt. 

Gergely Zoltán polgármester: Azt a jogszabályi bizonytalanságot is meg kell említeni, hogy van egy elfogadott oktatási törvény, amely arról szól, hogy 2013. január 1-től minden oktatási intézmény állami fenntartású lesz. Ennek következményeként jó pár polgármester elmondta, hogy a települések nem adnak be iskolákkal kapcsolatos pályázatot. Jövőre letelik a pályázási időszak és több ezermilliárd forint van, amelyre még ki sem írták a pályázatokat, illetve, amit még nem tudtak projektekre kifizetni. Ezért nem érthető, hogy miért utasították el folyamatosan a termálfürdő pályázatokat és miért utasították el erre az iskolára a komplex pályázatunkat, amelyet lepontoztak úgy, hogy mindenben megfelelő volt, majd egy másik település kapott támogatást. Van egy másik elfogadott program, mely azt tartalmazza, hogy mégsem veszi át az állam az épületeket, csak a pedagógusok bérét fedezi, a fenntartó majd az önkormányzat lesz. De ennek sincs végrehajtási utasítása, és nem lehet tudni, hogy ez az eredeti törvényt módosította vagy az eredeti törvény van érvényben. Ezzel a bizonytalansággal senki nem pályázik középiskolára, általános iskolára, holott létszükséglet volna, hogy ezeket a forrásokat lehívjuk, mert különben az ország részére elveszik ez a keret. Egy konferencián vett részt Csomor János úrral együtt, ahol a helyettes államtitkár úr semmi konkrétumot nem tudott mondani. Megadja a szót Csomor János képviselőnek. 

Csomor János képviselő: A Szent Vince úti épület teljes felújításával kapcsolatban már egy évtizede folyik a pályázat keresés, részvétel. Az elbírálás során nem találnak semmi kivetni valót, majd az utolsó pillanatban olyan kérdésekben pontozták le három ponttal a pályázatot, hogy az intézmény fenntarthatóságát hogyan fogja biztosítani az önkormányzat. Az az önkormányzat, amely az elmúlt tíz évben százmilliós nagyságrendekben költött az óvodájára és az iskolájára. A pályázat több mint ötszázmillió forintról szólt, megújult volna az egész épület, a régi szárnyat lebontották volna, az 1-4. évfolyamot odavitték volna, az egész udvart átépítették volna, akadály-mentesítették volna az ingatlant. Ennek ellenére is tízmillió forintos felújítást hajtottak már végre, valamennyi nyílászárót kicserélték, a tűzfalat felújították, az összes világítóberendezést már kicserélték, több teremben a padlóburkolatot is felújították. A törvény végrehajtási rendelete még nem jelent meg, a legújabb hírek szerint a működtetés marad az önkormányzatoknál, az alkalmazottakkal kapcsolatos feladatok kerülnek át az államhoz. A pedagógiai programot a nevelőtestület véleményével az igazgató hagyja jóvá, a tantárgyfelosztást, létszámot a fenntartó. 
Gergely Zoltán polgármester: Várják a végrehajtási utasítás megjelenését, amely tisztázza, hogy mi az önkormányzat feladata, mi az állam feladata, milyen mozgástere van az önkormányzatnak. Tudni kell, hogy milyen bevételekből fogja biztosítani a működtetést. 
Szó volt arról, hogy a gépjárműadó, amely központosított adó, eddig is csak átengedett adóként szerepelt helyben, itt maradna. Megdöbbentőnek tartja, hogy az oktatás kérdésében, amely mindenkit érint, az államtitkár asszony és a helyettes államtitkár úr előadást tartott, kérdés feltételére nem volt lehetőség. Biztos, hogy csak olyan kérdéseket tennének fel, amely mindenkit érdekel és nem egyéni ügyekben kérdeznének. Mutatja, hogy az intézményfenntartókat mennyire érdekli ez a téma, hogy mindenhol teltház volt. Bízik abban, hogy a végrehajtási utasítás mielőbb meglesz, mert akkor tudni fogják, hogyan tovább. A bizonytalanság miatt nagyon kevés település van, amely most pályázatot tud benyújtani, ezzel pedig akár uniós forrásoktól is eleshetnek. Megadja a szót Csőke István képviselőnek. 

Csőke István képviselő: Többen megkeresték a Széchenyi utca 27. szám alatti volt Muzsikás Sörözővel kapcsolatban. Veszélyes, málladozó falakkal áll az épület, az önkormányzat valamilyen felszólítást tudna-e eszközölni a tulajdonossal szemben? 

Gergely Zoltán polgármester: Többszöri felszólításon túl vannak, a határozat végrehajtása van folyamatban. Statikai szakvéleményt rendeltek meg, ha az életveszélyessé nyilvánítja az épületet, akkor a Műszaki Iroda felszólítja a tulajdonost annak megszüntetésére. A tulajdonos mindig arra hivatkozik, hogy a hatóság ne büntesse meg, mert azt is a felújításra fordítaná. Erre az épületre évtizedek óta nem fordítottak pénzt, a hátsó része kidőlt, még két hónapja is laktak benne. Megadja a szót a Bakainé Magyari Melinda műszaki irodavezetőnek. 
Bakainé Magyari Melinda műszaki irodavezető: A tulajdonos Budapesten lakik, többszöri megkeresésen van túl a Műszaki Iroda. A leveleket nem veszi át, de ez nem mentesíti a kötelezettség és az eljárás alól. Az ingatlan bank által terhelve van, ezért ezt is figyelembe kell venni, hogy a felújításnál, lebontásnál miként járhatnak el egy jelzáloggal terhelt ingatlan esetén. 

Gergely Zoltán polgármester: Szerző Csaba képviselőnek adja meg a szót. 

Szerző Csaba képviselő: A templommal szemben lévő volt varrodaépülettel kapcsolatban keresték meg lakosok. Az épületről nyílászárókat távolítottak el a közelmúltban. 
Gergely Zoltán polgármester: Egy gyöngyösi székhelyű vállalkozás mozgáskorlátozottakat foglalkoztató egysége működött itt, azonban a tevékenységük iránti kereslet megszűnt, így megszüntették a foglalkoztatást. Sajnos, a következő hónapban már betörték az ablakokat. A tulajdonos felé jelezni fogják a problémát. Megköszöni a részvételt és az ülést bezárja. 

A jegyzőkönyv lezárva 2012. május 21-én 15 óra 17 perckor. 

